“คลัง” ปัดข่าวไฟเขียว KTB ควบ TMB ชี้หนุนแบงก์รวมกิจการ ไม่ฟันธงใช่สองธนาคารหรือไม่!
"คลัง" ปัดข่าวไฟเขียว KTB ควบ TMB ชี้หนุนแบงก์รวมกิจการ ไม่ฟันธงใช่สองธนาคารหรือไม่!
19 ก.ย. 2561

นายอภิศักดิ์ ตันติวรวงศ์ รมว.คลัง เปิดเผยว่า ขณะนี้ยังไม่มีนโยบายให้มีการควบรวมธนาคารทหารไทย จำกัด (มหาชน) หรือ TMB กับธนาคารกรุงไทย จำกัด (มหาชน) หรือ KTB ตามที่มีกระแสข่าวออกมา โดยหากจะมีการดำเนินการดังกล่าวจริง ทั้ง 2 ธนาคารควรจะต้องแจ้งเรื่องมาให้กระทรวงการคลังได้พิจารณารับทราบก่อน เนื่องจากกระทรวงการคลังอยู่ในฐานะผู้ถือหุ้นใหญ่ของทั้ง 2 ธนาคาร แต่ที่ผ่านมาไม่เคยมีหนังสือแจ้งเข้ามาแต่อย่างใด
“กระทรวงไม่มีนโยบายเรื่องนี้ (ควบรวม TMB กับ KTB) ถ้าจะทำจริงๆ เขาต้องแจ้งมาให้คลังรับทราบ เพราะคลังถือหุ้นใหญ่ แต่ที่ผ่านมา ก็ไม่เคยมีการแจ้งอะไร ซึ่งถ้าเขาแจ้งมา เราก็ต้องให้สำนักงานเศรษฐกิจการคลัง (สศค.) ไปศึกษาข้อดี-ข้อเสียจากการควบรวมก่อน” รมว.คลังระบุ
สำหรับก่อนหน้านี้ที่กระทรวงการคลังได้ออก พ.ร.ฎ.ออกตามความในประมวลรัษฎรกรว่าด้วยการยกเว้นรัษฎากร หรือมาตรการเพื่อสนับสนุนการควบรวมธนาคารพาณิชย์ไทย และการจัดทำแผนพัฒนาระบบสถาบันการเงิน ระยะที่ 2 โดยมีเป้าหมายลดต้นทุนของระบบ เพื่อเพิ่มประสิทธิภาพของสถาบันการเงิน ส่งเสริมการแข่งขัน และการเข้าถึงบริการทางการเงิน ตลอดจนส่งเสริมให้สถาบันการเงินมีขนาดใหญ่ขึ้นด้วยการควบรวมกันโดยสมัครใจนั้น รมว.คลัง ระบุว่า กรณีดังกล่าวเป็นเพียงหลักการที่มุ่งให้ธนาคารพาณิชย์ หรือสถาบันการเงินมีความแข็งแกร่งในการดำเนินธุรกิจมากขึ้น ซึ่งเรื่องนี้แต่ละธนาคารพาณิชย์จะต้องไปหารือกันเอง คงไม่เกี่ยวข้องกับกระทรวงการคลัง
“มันเป็นเรื่องของหลักการที่ต้องการให้ธนาคารพาณิชย์มีความแข็งแกร่งมากขึ้น แต่กระทรวงฯ ไม่ได้ตั้งธงว่าแบงก์ไหนจะไปควบรวมกับแบงก์ไหน เป็นเรื่องที่แต่ละแบงก์ต้องไปหารือกันเอง” รมว.คลังระบุ
อนึ่ง จากการรายงานข่าวในช่วงเช้าที่ผ่านมา เป็นการเปิดเผยจากแหล่งข่าวระดับสูงจากกระทรวงการคลัง ว่าขณะนี้ยังไม่ได้มีการอนุมัติให้มีการควบรวมกิจการระหว่าง KTB และ TMB แต่อย่างใด อย่างไรก็ตาม ประเด็นดังกล่าวยังคงเป็นที่น่าจับตาว่าการที่กระทรวงการคลังออกมาชี้แจงว่ายังไม่มีนโยบายควบรวมดังกล่าวจะเป็นเพียงแค่การปฏิเสธข่าวหรือไม่ ซึ่งประเด็นดังกล่าวยังคงเป็นเรื่องที่น่าติดตามว่าจะมีการประกาศควบรวมกิจการใดในอนาคตต่อไปหรือไม่
ทั้งนี้ หากมีความคืบหน้าประการใด “ข่าวหุ้นธุรกิจออนไลน์” จะรายงานให้ทราบต่อไป